Anders Fogh Rasmussen (V), 2003-12-17:
Vi har her i Folketingssalen a flere omgange allerede haft en lang debat om forslagene på dagpengeområdet, som vi trak tilbage, og jeg har sådan set ikke mere nyt at føje til det, jeg allerede har sagt flere gange.
Regeringen kommer ikke med forslag om større ændringer i dagpengesystemet på denne side af et valg, og hvis regeringen har planer om at ændre i dagpengesystemet efter valget, vil vi sige det forinden, så vælgerne ved, hvad de har at holde sig til.
Men aktuelt har regeringen altså ikke sådanne planer.
Lad mig så i øvrigt sige om dagpengesystemet: Jeg synes faktisk, at vi generelt har et godt dagpengesystem i Danmark.
Det bidrager også til et arbejdsmarked, der er fleksibelt og mobilt.
Folk tør godt skifte job og søge over i nye brancher, hvor behovet for arbejdskraft er større.
Iværksættere tør godt tage en chance og prøve noget nyt, fordi de har det økonomiske sikkerhedsnet.
Når vi sammenligner med andre lande, har vi ikke så mange regler, der begrænser fleksibiliteten på arbejdsmarkedet, og en af grundene til, at det kan lade sig gøre, er, at vi samtidig har et godt dagpengesystem.
På den måde bidrager dagpengesystemet også til, at virksomhederne kan have en god konkurrenceevne.
Det øger beskæftigelsen og gør, at virksomhederne gerne ansætter nye folk, når det er opgangstider.
Jeg tror, dagpengesystemet her spiller en stor rolle, fordi den enkelte har økonomisk tryghed.
Derfor skal vi fastholde vores gode dagpengesystem.
Bare i perioden 1993-2001, altså under den tidligere regering, blev der gennemført ikke mindre end 17 større ændringer af loven om arbejdsløshedsforsikring.
Det var næsten to om året.
Det siger jeg ikke, fordi regeringen har nogen planer, for det har vi som sagt ikke, jeg siger det blot, fordi ingen ansvarlige partier til tid og evighed vil kunne udelukke, at der kan være behov for ændringer. Regeringens politik er ærlig.
Vi udelukker ikke, at behov kan opstå, men vi siger, at hvis vi får planer om større ændringer, vil vi sige det før valget, så vælgerne ved, hvad de har at holde sig til.
Lad mig så føje til: Alle regeringer har selvfølgelig behov for at kunne sige, at små tekniske ændringer skal man kunne foretage, for at systemerne skal kunne fungere.
Det skal man ikke afskære sig fra, og det tror jeg også der er bred enighed om.
Men større ændringer kan først ske, når der har været en bred og offentlig debat.
Lad mig også føje til: Vi skal selvfølgelig hele tiden arbejde på at komme snyd og misbrug af systemet til livs.
Vi ved, at det kan forekomme.
Misbrug og sort arbejde skal bekæmpes gennem de fælles aktioner, som myndighederne løbende gennemfører.
Så har nogle spurgt: Jamen hvad så med Velfærdskommissionen?
Den kommer jo først med sin betænkning efter valget.
Hvordan kan regeringen så sige, at den vil annoncere eventuelle planer før valget?
Velfærdskommissionen vil komme med
Derfor har jeg sagt, at når den kommer med sin betænkning, må vi have en åben og fordomsfri debat om dens analyser og forslag, og så må vi politisk forholde os til det.
Vi kan ikke begynde med alle mulige gætterier om, hvad Velfærdskommissionen måske og måske ikke kommer med.
Så har jeg føjet til, at hvis Velfærdskommissionen
lægger op til større reformer, og vi synes, det er fornuftigt, så kan det kun ske med et bredt flertal i Folketinget.
Det giver den enkelte dansker den størst mulige grad af tryghed.
Forhandling